Det Forenede Kongeriges bekendtgørelse vedrørende Europa-Parlamentets og Rådets direktiv 94/22/EF af 30. maj 1994 om betingelserne for tildeling og udnyttelse af tilladelser til prospektering, efterforskning og produktion af kulbrinter

(2003/C 58/02)

(EØS-relevant tekst)

HANDELS- OG INDUSTRIMINISTERIET

THE PETROLEUM (PRODUCTION) (SEAWARD AREAS) REGULATIONS 1988

SÆRSKILT UDBUD AF AFSNIT 13/26B UDEN FOR OFFSHORE-TILLADELSESRUNDEN

Under henvisning til Petroleum (Production) (Seaward Areas) Regulations 1988 (S.I. 1988 nr. 1213) med senere ændringer (1988 Regulations) og Hydrocarbons Licensing Directive Regulations 1995 (S.I. 1995 nr. 1434) opfordrer handels- og industriministeren interesserede til at ansøge om produktionstilladelse til afsnit 13/26b. Kort, hvorpå den endelige liste over afsnit, der ikke omfattes af tilladelser, er indtegnet, findes i handels- og industriministeriets bibliotek, hvor de kan konsulteres efter forudgående aftale (se nedenstående kontaktoplysninger) mellem kl. 9.15 og 16.15 mandag til fredag indtil den 17. juni 2003 (i det følgende benævnt "ansøgningstidspunktet"). De findes også på olie- og gasdirektoratets netsted (www.og.dti.gov.uk).

1. Tilladelser, der udstedes som følge af denne opfordring, vil indeholde betingelser, der, med forbehold af visse ændringer og tillægsbestemmelser, hovedsagelig bygger på standardklausulerne i tillæg 4 til Petroleum (Production) (Seaward Areas) Regulations (1988) (med senere ændringer, dog gælder ændringerne af standardklausulerne i Regulation 8, stk. a), ii), og c) - h) i Petroleum (Production) (Seaward Areas) (Amendment) Regulations 1996 (S.I. 1996 No 2946) ikke). Med virkning fra den 1. januar 2003 er afgiftsydelse afskaffet, og klausulerne vil blive ændret i overensstemmelse hermed.

2. Handels- og industriministeriet (DTI) har foretaget en vurdering af afsnit 13/26b i overensstemmelse med direktiv 92/43/EØF om bevaring af naturtyper samt vilde dyr og planter, som er gennemført ved The Conservation (natural habitats, etc.) Regulations 1994. Vurderingens konklusion var, at produktionstilladelse til området og udførelse af det foreslåede arbejdsprogram næppe ville få nogen væsentlig indflydelse på havmiljøet. En kopi kan fås på Licensing Consents Unit's netsted.

Ansøgning om tilladelse

3. Ansøgning foretages ved hjælp af ansøgningsformularen til Seaward Production Licences (produktionstilladelser), som findes på Licensing and Consents Unit's (LCU's) netsted, eller fra LCU's administrationsafdeling (se nedenstående kontaktoplysninger).

4. Ansøgningerne indsendes til Department of Trade and Industry (handels- og industriministeriet), 1 Victoria Street, London SW1H 0ET, sammen med et gebyr på 2820 GBP pr. ansøgning. Ansøgningerne skal være DTI i hænde senest kl. 13.00 (London lokaltid) den 17. juni 2003. Ingen ansøgninger kommer i betragtning efter dette tidspunkt.

5. Den foreslåede virksomhedsudøver i hver ansøgergruppe (det gælder også et foretagende, som er den eneste ansøger) skal give en redegørelse for sin generelle miljøpolitik i forbindelse med de havaktiviteter, tilladelsen gælder.

6. Yderligere oplysninger om det materiale, ansøgerne kan benytte til støtte for deres ansøgning, findes i "Notes for applicants", der kan fås hos Licence Administration og findes på olie- og gasdirektoratets netsted (se nedenstående kontaktoplysninger).

7. Ansøgningerne vil blive bedømt på baggrund af det stadige behov for under rimelige miljøhensyn at foretage hurtig, grundig, effektiv og sikker efterforskning af olie- og gasforekomster på Det Forenede Kongeriges kontinentalsokkel. Ansøgningerne bedømmes efter følgende kriterier:

a) ansøgerens økonomiske evne til at udføre indledningsperiodens aftalte arbejdsprogram

b) ansøgerens tekniske evne til at udføre indledningsperiodens aftalte arbejdsprogram foruden eventuelle andre aktiviteter, som omfattes af tilladelsen (på baggrund af de geologiske analyser og innovationsgraden)

c) ansøgerens manglende effektivitet eller ansvarsbevidsthed i forbindelse med andre tilladelser i henhold til Petroleum Act 1998 eller tidligere lovgivning med samme virkning.

8. Når alle ansøgninger er blevet behandlet, udvælger ministeren de ansøgere, som kan få tilladelsen. De vil blive underrettet herom senest et år efter ansøgningstidspunktet. I alle tilfælde, hvor ministeren er indstillet på at udstede tilladelsen, udarbejder DTI et tilladelsesudkast, der sendes til den udvalgte ansøger, som derpå kan acceptere det ved at tilbagesende det til DTI underskrevet af alle ansøgergruppens medlemmer. Afslag meddeles skriftligt. Ansøgerne kan få begrundelsen for ministerens afgørelse ved at indsende en skriftlig anmodning om disse oplysninger.

9. Staten hæfter ikke for udgifter, som ansøgeren pådrager sig ved behandling eller indgivelse af ansøgningen.

Betingelser og vederlag for tilladelsen

10. Med nedenstående forbehold gælder tilladelserne en indledende fireårsperiode med ret til forlængelse med endnu en fireårsperiode og en tredje periode på 18 år.

11. Tilladelsens indehaver kan få tilladelsen forlænget med den anden fireårsperiode ved at anmode herom senest tre måneder før indledningsperiodens udløb, forudsat han har gennemført det aftalte arbejdsprogram og opgivet en del af det område, tilladelsen gælder. Det maksimale område, som kan beholdes består af:

a) højst halvdelen af det oprindelige antal sektioner, tilladelsen omfatter, hvis den oprindelig omfattede 60 sektioner eller derover, eller

b) 30 sektioner, hvis tilladelsen oprindelig omfattede over 30, men under 60 sektioner.

Det beholdte område skal opfylde standardklausul 8 i tillæg 4 til 1988 Regulations i den oprindelige form før ændringen ved Petroleum (Production) (Seaward Areas) (Amendment) Regulations 1996 og skal beskrives i den omtalte anmodning.

- En "sektion" er en del af et afsnit, som består af et område, der afgrænses af henholdsvis et længde- og et breddeminut.

12. Ethvert område, der omfattes af tilladelsen, men ikke indgår i en godkendt udviklingsplan ved udløbet af den anden fireårsperiode, skal tilbageleveres på dette tidspunkt.

13. For tilladelser, der udstedes som følge af denne opfordring, betales et vederlag efter bestemmelserne i standardklausulerne og tilladelsens tillæg, dvs.:

a) fire årlige beløb på 150 GBP for hver kvadratkilometer, tilladelsen omfatter, det første betales på tilladelsens begyndelsestidspunkt

b) derefter et årligt beløb på 300 GBP for hver kvadratkilometer med en årlig stigning på 900 GBP til højest 7500 GBP pr. kvadratkilometer (dette beløb revideres hvert andet år efter raffinaderiernes råolieprisindeks, som offentliggøres i Digest of UK energy statistics).

Fortrolighed

14. Materiale, der leveres til støtte for ansøgningerne, behandles fortroligt i overensstemmelse med retningslinjerne for adgang til statsinformation.

Undtagelser

15. Betingelser, bestemmelser, vederlag og andre oplysninger i forbindelse med tilladelserne vil normalt være som angivet her, men ministeren forbeholder sig ret til i visse tilfælde at ændre dem af hensyn til særlige omstændigheder (f.eks. tilladelser der gælder felter, som er taget ud af drift).

Kontaktoplysninger

Licence Administration: Licensing and Consents Unit, Department of Trade and Industry, 1 Victoria Street, London SW1H 0ET, Det Forenede Kongerige (Tlf. (44) 207 215 51 11, telefax (44) 207 215 50 70).

Department of Trade and Industry Library: 1 Victoria Street, London SW1H 0ET, Det Forenede Kongerige (Tlf. (44) 207 215 50 06/7, telefax (44) 207 215 56 65).

LCU's website: www.og.dti.gov.uk